**Radiofiskars** on vuonna 2011 perustettu pääosin vapaaehtoisvoimin toimiva yhteisöllinen nettiradio. Radion ensimmäinen ohjelma lähetettiin toukokuussa 2012. Työryhmän toteuttama Radiofiskars on voittoa tavoittelematon. 

Vuosina 2012–2020 radio lähetti ohjelmaluuppeja, jotka vaihtuivat kahden viikon välein. Joka luupissa oli musiikkia noin kolmannes. Vuodesta 2021 ohjelmia on voinut kuunnella podcasteina osoitteessa www.radiofiskars.fi. 

Taipaleen alussa radion päätavoite oli tarjota Fiskarin asukkaille uudenlainen toiminta-alusta, ja samalla se halusi laajentaa yhteisön merkitystä maantieteellisesti ja sosiologisesti. Ohjelma-aiheissa korostuivat paikallishistoria, muistelmat, ympäristö, alueen ihmiset sekä kulttuuri. Fiskarsin ruukin alueen taide, muotoilu ja käsityöläisyys olivat suuresti esillä. 

Vuosien myötä radion ohjelmisto on monipuolistunut käsittelemään yleisesti kulttuuria, kirjallisuutta ja yhteiskunnallisesti kiinnostavia aiheita. 

Radio on olemassaolonsa aikana puuttunut yhteiskunnallisiin epäkohtiin; Suvi Heinon ja Katarina Reuterin toteuttamat *Ajattelu on ilmaista* -keskusteluillat (2013–2015) toteutettiin yhdessä Radiofiskarsin kanssa. Illat keräsivät viisitoista kertaa innokkaan yleisön kuulemaan illan puhujan ajatuksia ja keskustelemaan. Myöhemmin (2022) ohjelmakonsepti on toiminut mallina muun muassa *Fiskars Filosofia* -sarjalle. 

*Tämän minä luin* -ohjelmasarja (2020–) edistää lasten ja nuorten lukemisharrastusta. Sarjassa lapset ja nuoret valitsevat mieluisan kirjan, jonka Radiofiskars heille hankkii, ja jonka luettuaan he esittelevät kirja-arvion radioon. Valitsemansa kirjan he saavat pitää itsellään. 

Radion arkistossa on vuoden 2023 loppuun mennessä noin 800 ohjelmaa, ja ne ovat vapaasti kaikkien kuultavissa.

  

**Toimituskunta**

Suvi Heino, perustaja, tuottaja 

J. K. Ihalainen, toimittaja

Heikki Jaakkola, toimittaja 

Anne Wirkkala, toimittaja 

Olli Kari, äänenkäsittely

  

**Antskogin aluetoimitus**

Ulla Korhonen, toimittaja

**Billnäsin aluetoimitus**

Kaisa Ruohoranta, toimittaja

  

**Julkaisutoiminta**

**Kirjat**: Vuonna 2015 Radiofiskars laajensi toimintaa kirjakustannukseen. Se julkaisee alueen kirjoittajien ja kuvittajien teoksia.

2023 Sepi Sundman: Faces – Historiaa ja henkeä, ISBN 978-952-68984-2-1

2021 Kaiken se kestää – Fiskars Kyläseuran historiaa, ISBN 978-952-68984-1-4

2018 Louise Labé & Helena Kallio: Sonetit, ISBN 978-952-68984-0-7

2017 Pipa Nikula: Tuulesta temmatut, ISBN 978-952-93-9582-8

2016 Heidi Paju: Saanko luvan, ISBN 978-952-93-7290-4

2015 Ajattelu on ilmaista osa 1: Aatosta vai paatosta, ISBN 978-952-93-6429-9

**Musiikki**: Vuonna 2012 radio julkaisi ensimmäiset CD-levyt. Vuonna 2017 levytuotanto siirtyi muusikko Olli Karille, RadioFiskarsRecords.

2016 Olli Kari: RadioFiskarsOrchestra I, Seebed, CD

2013 Olli Kari: Music Inspired by Art of Howard Smith, CD

  

**Ajattelu on ilmaista -iltojen puhujavieraita**

Esko Valtaoja: Paratiisin lapset – minne olemme menossa?

Maailmanlopun kahvila: ...ja tuho saapui Fiskarsiin

Harri ja Ilkka Virolainen: Keskustelua yliluonnollisista ilmiöistä

Sami Sillanpää: Toisinajattelun hinta

Kai Lehtinen ja Taisto Reimaluoto: Asumisen riemu ja rasite

Martti Anttila ja Heikki Willamo: Koti, polku, maja

Frank Johansson: Hyvän tekeminen ja valta 

Jaakko Hämeen-Anttila: Monta kulttuuria – monta näkökulmaa

Juha Hurme: Eläimet ja kosmos

Tiina Rosenberg: Ajatuksia keskustelun ja sanomisen mahdollisuuksista taiteessa, mediassa ja ylipäätään yhteiskunnassa. Onko keskusteluilmapiirissä eroja eri maissa?

JP Väisänen: Taide – ainoa asia jonka voi tehdä oikein

Jaakko Heinimäki ja Risto Pulkkinen: Kansanusko, katekismus ja kerettiläisyys

  

**Kirjailijoita Radiofiskarsissa**

Risto Ahti

Hassan Blasim

Ritva Hokka

Juha Kulmala

Raisa Marjamäki

Valdur Mikita

Taina Repo

Pertti Seppälä

Petra Vallila

Katariina Vuorinen